Julkisasiamiehen ratkaisuehdotus La Pergola 17 päivänä syyskuuta 1998. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 93/103/EY täytäntöönpanon laiminlyönti. - Asia C-364/97.



Oikeustapauskokoelma 1998 sivu I-06593



Julkisasiamiehen ratkaisuehdotukset

I Oikeudenkäynnin kohde, asianosaisten väitteet ja niiden perustelut ja tapauksen oikeudellinen tarkastelu

1 Euroopan yhteisöjen komissio on vaatinut yhteisöjen tuomioistuinta toteamaan tässä asiassa EY:n perustamissopimuksen 171 artiklassa tarkoitetulla tavalla, että Irlanti ei ole noudattanut EY:n perustamissopimuksen 189 artiklan kolmannen kohdan ja turvallisuudelle ja terveydelle asetettavista vähimmäisvaatimuksista työssä kalastusaluksilla 23 päivänä marraskuuta 1993 annetun neuvoston direktiivin 93/103/EY (kolmastoista direktiivin 89/391/ETY 16 artiklan 1 kohdassa tarkoitettu erityisdirektiivi; jäljempänä direktiivi) 13 artiklan 1 kohdan mukaisia velvoitteitaan.(1)

2 Direktiivin 13 artiklasta ilmenee, että jäsenvaltioiden on saatettava tämän direktiivin noudattamisen ja soveltamisen edellyttämät lait, asetukset ja hallinnolliset määräykset voimaan viimeistään 23.11.1995 ja ilmoitettava näistä toimenpiteistä komissiolle viipymättä. Koska komissio ei saanut mitään ilmoitusta direktiivin täytäntöönpanosta eikä sillä ollut tiedossaan mitään muutakaan seikkaa, jonka perusteella se olisi voinut varmistua siitä, että Irlanti oli todella täyttänyt velvoitteensa, se aloitti 27.2.1996 perustamissopimuksen 169 artiklan mukaisen menettelyn ja osoitti Irlannin hallitukselle virallisen huomautuksen, jolla se kehotti tätä esittämään huomautuksensa kahden kuukauden määräajassa. Koska komissio ei saanut virallista vastausta tähän kirjeeseen, se osoitti 23.12.1996 Irlannin viranomaisille perustellun lausunnon, jossa se kehotti näitä samalla toteuttamaan direktiivin noudattamisen edellyttämät toimenpiteet kahden kuukauden määräajassa lausunnon tiedoksiannosta.

3 Koska Irlannin viranomaiset pysyivät edelleen vaiti, komissio nosti 22.10.1997 nyt käsiteltävänä olevan kanteen. Irlanti ei kiistä jäsenyysvelvoitteiden noudattamatta jättämistä, josta sitä moititaan; vastaajahallitus on kuitenkin pyytänyt oikeudenkäyntimenettelyn lykkäämistä kolmella kuukaudella vakuuttaen, että täytäntöönpanoa koskevia ministeriön päätöksiä ollaan juuri antamassa.

4 Vaikka menettelyn aikana osoittautuisikin, että direktiivi on pantu täytäntöön, ei tämä mielestäni merkitse, että nyt käsiteltävänä oleva komission kanne muuttuisi perusteettomaksi tai menettäisi merkityksensä. Vakiintuneen oikeuskäytännön mukaan "arvioitaessa sitä, onko jäsenvaltio jättänyt noudattamatta jäsenyysvelvoitteensa, otetaan huomioon jäsenvaltion tilanne sellaisena, kuin se on perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia".(2) Merkitystä on siis yksinomaan sillä, että direktiiviä ei ollut vielä saatettu osaksi Irlannin oikeusjärjestystä komission perustellussa lausunnossaan asettaman määräajan päättyessä.

II Ratkaisuehdotus

Edellä esitetyn valossa ehdotan, että yhteisöjen tuomioistuin

- hyväksyy kanteen ja toteaa, että Irlanti ei ole noudattanut turvallisuudelle ja terveydelle asetettavista vähimmäisvaatimuksista työssä kalastusaluksilla 23 päivänä marraskuuta 1993 annetun neuvoston direktiivin 93/103/EY (kolmastoista direktiivin 89/391/ETY 16 artiklan 1 kohdassa tarkoitettu erityisdirektiivi) 13 artiklan 1 kohdan mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä ja

- velvoittaa Irlannin korvaamaan oikeudenkäyntikulut.

(1) - EYVL L 307, s. 1. Kuten direktiivin johdanto-osan seitsemännessä perustelukappaleessa todetaan, toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetun neuvoston direktiivin 89/391/ETY (EYVL L 183, s. 1) säännöksiä sovelletaan kokonaisuudessaan työhön kalastusaluksilla "sanotun kuitenkaan rajoittamatta [- -]" nyt käsillä olevassa säädöksessä "olevien ankarampien tai erityissäännöksien soveltamista", koska tämä säädös on luonteeltaan "erityisdirektiivi", kuten sen nimestä ilmenee.

(2) - Ks. asia C-200/88, komissio v. Kreikka, tuomio 27.11.1990 (Kok. 1990, s. I-4299, 13 kohta); asia C-361/95, komissio v. Espanja, tuomio 18.12.1997 (Kok. 1997, s. I-7351, 13 ja 14 kohta) ja viimeksi asia C-285/97, komissio v. Portugali, tuomio 16.7.1998 (Kok. 1998, s. I-4895, 8 kohta).